《宣州李漕园亭三首 其三 守道堂》
宋代·史浩

徂徕不可倚，衡茅迹已陈。凛凛盖代气，千载日日新。

拭眼登高堂，佳名信可人。向来子石子，无乃公前身。

作颂拟清庙，未免世俗嗔。偃蹇百僚底，见有双眉颦。

公今文章伯，笔力重万钧。庙堂有夔卨，此道公当伸。

作者简介：史浩（1106年—1194年），字直翁，号真隐。明州鄞县人，南宋政治家、词人。高宗绍兴十五年（1144年）进士，由温州教授除太学正，升为国子博士。他向宋高宗建议立太子，以此受知于朝廷，绍兴三十二年，宋孝宗即位，授参知政事。隆兴元年，拜尚书右仆射。淳熙十年，除太保致仕，封魏国公。宋光宗御极，进太师。绍熙五年，薨，年八十九，封会稽郡王。宋宁宗登基，赐谥文惠。嘉定十四年，以子史弥远贵，追封越王，改谥忠定，配享孝宗庙庭。为昭勋阁二十四功臣之一。